1.Sissejuhatus

Käesolevas aruandes esitatakse ELi eelarve vahendite sisse- ja väljavoolu prognoos perioodiks 2023–2027 I . Tegemist on mitmeaastasest finantsraamistikust 2021–2027 II ja taasterahastust „NextGenerationEU“ III tulenevate tulude ja kulude pikaajalise prognoosi teise versiooniga, millega ajakohastatakse 2021. aasta juunis avaldatud aruandes IV esitatud hinnanguid.

Kooskõlas finantsmääruse V artikli 247 lõike 1 punktiga c hõlmab prognoos järgmist viit aastat. Suurel määral kattub see ajavahemik eelmise aasta aruandega, milles erandkorras käsitleti seitset aastat (2021–2027), et anda terviklik ülevaade sel ajal vastselt vastuvõetud mitmeaastase finantsraamistiku ülemmääradele vastavast eeldatavast tulude sissevoolust ja kulude väljavoolust.

Lisaks mitmeaastase finantsraamistiku kohta esitatud hinnangutele sisaldab käesolev prognoos ajakohastatud hinnangulisi makseid kõikide taasterahastu „NextGenerationEU“ programmide kohta. Need kulud lisanduvad mitmeaastases finantsraamistikus kajastuvatele kuludele ning neid rahastatakse üksnes kapitaliturgudel tehtud laenutehingutest saadud tulust.

ELi eelarvest tehtavad maksed vastavad kulukohustustele. Käesolevas aruandes esitatud prognoosid põhinevad 2023. aasta eelarveprojektile VI lisatud finantsplaneeringus sisalduvatel kulukohustustel. Need hõlmavad mitmeaastase finantsraamistiku kohandust VII tulenevalt mitmeaastase finantsraamistiku määruse artikli 7 kohaste reeglite ja jagatud eelarve täitmise raames elluviidavate programmide hilisest vastuvõtmisest, programmispetsiifilisi kohandusi mitmeaastase finantsraamistiku määruse artikli 5 VIII alusel ja vabastatud kulukohustuste uuesti kasutamist vastavalt finantsmääruse artikli 15 lõikele 3 IX . Tulude puhul põhineb prognoos omavahendite otsuses X kirjeldatud tulude süsteemil. Tuluprognoosides on arvesse võetud ka Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingut XI (edaspidi „väljaastumisleping“).

2. ELi eelarve vahendite väljavoolu prognoos aastateks 2023–2027

Eelduste kohaselt moodustavad mitmeaastase finantsraamistiku järgmise viie aasta jooksul tehtavad maksed 1 156 miljardit eurot, millest 873 miljardit eurot jääb mitmeaastase finantsraamistiku maksete ülemmäära piiresse ja 278 miljardit eurot makstakse tagastamatu toetusena taasterahastust „NextGenerationEU“.

Prognoos hõlmab mitmeaastase finantsraamistiku määruse artiklist 5 tulenevaid edasisi programmispetsiifilisi kohandusi ja vabastatud kulukohustuste uuesti kasutamist finantsmääruse artikli 15 lõike 3 kohaselt (need summad eraldatakse aastateks 2024–2027). Eelduste kohaselt korrigeeritakse programmispetsiifiliste kohanduste tulemusel automaatselt ülespoole ka mitmeaastase finantsraamistiku kulukohustuste ja maksete ülemmäärasid 9,4 miljardi euro ulatuses, lisaks 2022. ja 2023. aasta kohta juba tehtud korrigeerimistele (kokku 3,3 miljardit eurot) XII . Iga-aastase kohandamise täpne tase sõltub eelneva aasta konkurentsitrahvidest saadud tulust ja moodustab 2027. aastaks kokku 11 miljardit eurot (2018. aasta hindades).





Graafik 1. Maksete prognoos kategooriate kaupa (miljardites eurodes)

Prognoositud maksed ELi eelarvest ei jagune võrdlusperioodi lõikes ühtlaselt. Need sõltuvad järgmiste näitajate eeldatavast muutumisest: 1) uue mitmeaastase finantsraamistiku programmide maksete alustamine (66 % maksete kogusummast), 2) taasterahastust „NextGenerationEU“ tehtavate maksete tempo (24 % maksetest) ja 3) perioodi 2014–2020 ja varasemate perioodide kulukohustuste täitmise lõpuleviimine (10 % maksetest). Hinnanguline iga-aastane keskmine vahendite väljavool on 231 miljardit eurot, millest 56 miljardit eurot rahastatakse kapitaliturgudelt taasterahastu „NextGenerationEU“ programmide jaoks võetud laenudest.

Eelduste kohaselt vähenevad perioodi jooksul tehtavad maksed stabiilselt pärast tipptaseme saavutamist 2023. aastal suuresti tulenevalt asjaolust, et taasterahastust „NextGenerationEU“ tehtavad maksed on valdavalt koondunud esimestele aastatele. Vahendite väljavoolu ajutist suurenemist on oodata 2026. aastal, mil tuleb teha kõik taasterahastu „NextGenerationEU“ lõppmaksed. Prognoosi kohaselt tehakse alates 2027. aastast makseid peaaegu täielikult ainult mitmeaastase finantsraamistiku 2021–2027 programmide alusel.

Prognoositud maksed, mille puhul keskendutakse praeguse mitmeaastase finantsraamistiku alusel tehtavatele kulutustele ja sellele eelnenud mitmeaastaste finantsraamistike lõpuleviimisele, on keskmiselt 175 miljardit eurot, kusjuures aastatel 2023–2024 on need alla ja aastatel 2026–2027 üle keskmise. Erinevus suurimate maksete tegemise aasta (2027) ja väikseimate maksete tegemise aasta (2024) vahel on ligikaudu 36 miljardit eurot. Ka eelmiste mitmeaastaste finantsraamistike puhul võib täheldada sellist struktuuri, mis on tingitud eelnevate finantsraamistike sulgemismaksete järkjärgulisest tegemisest ja asjaolust, et uued kuluprogrammid saavutavad täiskiiruse vastava mitmeaastase finantsraamistiku teises pooles.

Prognoositud varu mitmeaastase finantsraamistiku maksete ülemmäära suhtes on 2023. ja 2024. aastal vastavalt 5,5 miljardit eurot ja 11 miljardit eurot. Aastatel 2025–2027 võib iga-aastane varu näida praeguste maksete ülemmääraga võrreldes negatiivne, kuna kolme aasta peale kokku ületab prognoos ülemmäära 24,6 miljardi euro võrra. Need lahknevused aastate lõikes tulenevad üksnes asjaolust, et maksete ülemmäärad on kehtestatud stabiilsel tasemel reaalväärtuse põhjal, samal ajal kui rakendamine toimub eelduste kohaselt muutuvalt. Mitmeaastase finantsraamistiku määruse artikli 11 lõike 1 punkti b kohase automaatse korrigeerimismehhanismi alusel suurenevad teataval aastal kasutamata summade võrra tulevaste aastate ülemmäärad. Seepärast suurendavad kuni 2025. aastani prognoositud positiivsed varud 2025.–2027. aasta ülemmäärasid (mitmeaastase finantsraamistiku määruse artikli 11 lõikes 3 kehtestatud piirides). Seda kohandust ja mitmeaastase finantsraamistiku määruse artikli 5 kohast tulevast programmispetsiifilist kohandust (millega suurendatakse maksete ülemmäära veel 9,4 miljardi euro võrra) arvestades vastab mitmeaastase finantsraamistiku viimase kolme aasta jooksvate maksete prognoos mitmeaastase finantsraamistiku 2021–2027 üldisele maksete ülemmäärale.



Maksete maksimaalne ülemmäär 2025–2027, sh ühtse varuinstrumendi kasv (artikli 11 lõige 3)

Graafik 2. Maksete prognoos võrreldes mitmeaastase finantsraamistiku maksete ülemmääraga (miljardites eurodes)

Prognoositud maksed (mitmeaastase finantsraamistiku ülemmäära raames)